አዲሱ የአትክልትና ፍራፍሬ የገበያ ማዕከል ከዚህ በፊት የነበረውን ህገ ወጥነት ያስቀረ መሆኑ ተገለጸ
ሞገስ ተስፋ አዲስ አበባ፡- በአዲስ አበባ ከተማ አስተዳደር ንፋስ ስልክ ላፍቶ ክፍለ ከተማ ኃይሌ ጋርመንት አካባቢ የተገነባው ዘመናዊ የአትክልትና ፍራፍሬ የገበያ ማዕከል ከዚህ በፊት የነበረውን ከፍተኛ የሆነ የህገ ወጥ ንግድ ያስቀረና ለነጋዴውም ሆነ ለሸማቹ ማህበረስብ አስፈገላጊውን መሰረተ ልማት ያሟላና ለግብይት ምቹ መሆኑን የከተማዉ አስተዳደር ንግድ ቢሮ አስታወቀ፡፡የአዲስ አበባ ከተማ አስተዳደር የንግድ ቢሮ ኃላፊ የሆኑት አቶ አብዱልፈታህ የሱፍ ትናንት እንደገለጹት ፣ በከተማ አስተዳደሩ በንግድ ቢሮ ደረጃ ከተያዙት ውስጥ የግብይት ማዕከላትን ተደራሽነት ማረጋገጥ እና ዘመናዊ የገባያ ማዕከላትን የማስፋፋት ቁልፍ ተግባር ነው፡፡ ከዚህ በፊት የነበረው የፒያሳ የአትክልት እና ፍራፍሬ የገበያ ማዕከል የኮቪድ-19 መነሻ በማድረግ የሚያስከትለውን አደጋ ግምት ውስጥ በማስገባት በተለይም በጣም በተጨናነቀ ሁኔታ ከፍተኛ የሰው ኃይል የሚገበያይበት በመሆኑ ገዥዎችና ሻጮች ለበሽታ እንዳይጋለጡ በማሰብ ወደ ጃንሜዳ ተዛውሮ እንደነበር አስታውሰዋል፡፡ይሁን እንጂ የጃንሜዳ ጊዜያዊ የንግድ ማዕከል ለተለያዩ ማህበራዊና ኃይማኖታዊ ማዕከላት የሚውል በመሆኑ የንግድ ማዕከሉ ከተማውን የሚመጥንና ዘመናዊ የሆነ የገበያ ማዕከል በመገንባት ከዚህ በፊት የነበረውን ዘርፈ ብዙ ችግር የሚቀርፍ አንድ ወር ጊዜ ውስጥ በአንድ ቢሊዮን በር ወጪ 8 ሺ ካሬ ሜትር ላይ ያረፈ ለችርቻሮ የሚሆኑ 504 ሱቆችን፣ ለጅምላ 52 ሱቆች፣ በድምሩ 556 ሱቆችን በአጭር ጊዜ ውስጥ ተገንብተው ለነጋዴዎች መተላለፋቸውን አመልክተዋል፡፡ ማዕከሉ በውስጡ በቂ
የመኪና ማቆሚያ እና
ምቹ የውስጥ ለውስጥ
መንገድ ያለው መሆኑን
ጠቁመው፣ ለግብይት ክፍት
መሆኑንም አስታውቀዋል። የግብይት ስርዓቱ ቀደም ሲል ከነበረው ውስብስብ የግብይት ችግር የተላቀቀ ፣ህጋዊ ነጋዴዎች ብቻ ተዋናይ የሆኑበት መሆኑን ጠቁመዋል፡፡ በአንድ ንግድ ፈቃድ በርካታ ነጋዴዎች በህገ ወጥ መንገድ ሲነግዱበት የነበረውን ሁኔታ ወደህጋዊነት በማምጣት ንግድ ፈቃድ አውጥተው በአዲሱ የገበያ ማዕከል ሱቅ ተረክበው እየሠሩ ነው ብለዋል፡፡ አዲሱ የገበያ ማዕከል አብዛኛው ግብይት የሚከናወነው በሌሊት ስለሆነ በቂ የሆነ የመብራት፣ የአስፋልት መንገድ ያሟላ በቂ የመኪና ማቆሚያ ያለው፣ ለሸማቾች የታክሲና የአውቶቡስ መጫኛ ቦታዎች የተመቻቹለት በመሆኑ ከዚህ በፊት ከነበረው የአትክልት ቦታ በእጅጉ የዘመነ መሆኑን አቶ አብዱልፈታህ ገልጸዋል፡፡ በነጋዴዎች በኩል የሚቀርቡ ቅሬታዎችን በየጊዜው ውይይት በማድረግ እየፈቱ መሆኑን ያብራሩት የንግድ ቢሮ ኃላፊው፣ በክፍለከተማው ለ2133 ወጣቶች የሥራ ዕድል እንዲፈጠርላቸው አድርጓል፡፡ በተጨማሪም80 ሚሊዮን ብር በመመደብ ሥራ ፈላጊ ወጣቶችን በማደራጀት በተለያዩ የፓርኪንግ፣ የጫኝ አውራጅ፣ የሻይ ቡና፣ የምግብ እና መሰል የሥራ ዘርፎች ተሰማርተው እንደሚገኙ ጠቁመዋል፡፡ የማዕከሉ ግንባታ በዘርፉ አንድ ዕርምጃ ወደፊት መሄድ የተቻለበት ነው አቶ አብዱልፈታህ፣ ማዕከሉ በአንድ ቦታ ብቻ የሚወሰን ሳይሆን በከተማዋ በሁሉም አቅጣዎች ዘመናዊ ግብይት ማዕከላት ለመገንባት የዲዛንና የቦታ መረጣ ሥራዎች መጀመራቸውን ገልጸዋል፡፡ በንፋስ ስልክ የተገነባው ዘመናዊው የንግድ ማዕከል በመጪው እሁድ የከተማ አስተዳደሩ ምክትል ከንቲባ እና የተለያዩ ባለድርሻ አካላት በተገኙበት ይመረቃል ተብሏል፡፡በእለቱ ከተለያዩ የመገናኛ ብዙሃን የተወጣጡ ጋዜጠኞች በቦታው ተገኝተው ምልከታ አድርገዋል።አዲስ ዘመን ታህሳስ 24/2013